cyanic-selkie/wikianc huggingface dataset:
פסקל שימבונדה
קריירת מועדונים
כבר בעונתו הראשונה באנגליה,, הוא נבחר על ידי התאחדות הכדורגלנים האנגלית, להיות המגן הימני של העונה בפרמייר ליג, כשניצח בדרך לתואר את המגינים הוותיקים גארי נוויל, סטיב פינאן ופאולו פריירה. בעקבות העונה הטובה שלו, הוא קושר במעברים למועדונים הגדולים מנצ'סטר יונייטד וארסנל, וווסטהאם יונייטד. ב-7 במאי 2006, היום האחרון של העונה, הוא ביקש להיכנס לרשימת ההעברות של וויגאן, 6 חודשים בלבד לאחר שחתם על חוזה מחודש ל-4 שנים במועדון. הנהלת המועדון הציבה עבורו תג מחיר גבוה במיוחד מהצעותיהן של הקבוצות עבורו, וכמו כן בעקבות המהלך שעשה הצהירה ששימבונדה מעכשיו ישחק בקבוצת המילואים של הקבוצה עד שחוזהו יפוג, גם אם לא יירכש לפני כן.
טוטנהאם הציעה עבורו 2 מיליון פאונד, ומאוחר יותר שיפרה את הצעתה ל-3 מיליון פאונד. למרות זאת, שתי הצעותיה נדחו, מאחר שהמחיר שוויגאן דרשה עבורו היה 6 מיליון פאונד. שימבונדה מיד הצהיר שהוא חפץ ביותר במעבר לטוטנהאם, אבל ההנהלה עמדה על שלה. כמו כן, גם ווסטהאם הציעה עבורו הצעה בסך של 4 מיליון פאונד, שגם אותה דחתה ההנהלה נחרצות. הופעתו האחרונה בוויגאן הייתה ב-8 באוגוסט 2006, במשחק נגד רדינג כמחליף במקומו של אמיל הסקי.
ב-26 ביולי 2008, שימבונדה חתם בסנדרלנד, והצטרף לחבריו לשעבר בטוטנהאם טימו טאיניו וסטיד מלבראנק. הוא הכריז בעת שחתם במועדון, שהוא רוצה לעזור לקבוצה להתחרות על תואר האליפות במהלך חמש השנים הבאות.
ב-26 בינואר 2009, שימבונדה השלים את הבדיקות הרפואיות הדרושות, וחזר לשחק במדי טוטנהאם. מאמן סנדרלנד, ריקי סברגיה, קיבל תמורתו את הסכום ששילמו עבורו בתחילת העונה, כ-3 מיליון פאונד. בכורתו השנייה בטוטנהאם הייתה בהפסד 3-2 לבולטון וונדררס, ב-31 בינואר, במשחק שבו בישל שער מצמק לדארן בנט.
ב-27 באוקטובר 2009 חתם בבלקברן רוברס לשנתיים. בכורות היית בתיקו 0-0 נגד וסטהאם יונייטד. ב-21 בינואר 2010 חתם בקווינס פארק ריינג'רס מהפוטבול ליג צ'מפיונשיפ לחצי שנה.
לאחר מעבר בין קבוצות נוספות מהליגות הנמוכות באנגליה, חזר שימבונדה בשנת 2014 לצרפת וחתם בארל מהליגה הצרפתית השנייה ממנה שוחרר באמצע עונת.
קריירה בינלאומית
שימבונדה זומן לסגל נבחרת צרפת לקראת טורניר מונדיאל 2006 לאחר שהפגין יכולת טובה במהלך העונה. במהלך משחק ידידות לקראת המונדיאל בו ניצחה צרפת 2-0 את דנמרק, ב-31 במאי 2006, שותף שימבונדה כמחליף דקות מועטות בסיום המשחק במקומו של ווילי סניול. למרות זימונו לסגל, שימבונדה לא שיחק עבור צרפת במהלך מונדיאל 2006. משחק הידידות מול דנמרק היה בסופו של דבר משחקו היחיד בנבחרת הצרפתית.
בשנת 2003, הוא שיחק שלושה משחקים עבור נבחרת גוואדלופ בשלבי המוקדמות של אזור הקריביים לגביע הזהב של CONCACAF.
הרובע היהודי בטשביץ'
טשביץ' (בצ'כית: Třebíč; בגרמנית: Trebitsch; ביידיש: טרייביטש) היא עיר השוכנת בחלק המוראבי של אזור ויסוצ'ינה בצ'כיה. הרובע היהודי של העיר, המשתרע על פני שטח של 44 דונם, הוכרז כאתר מורשת עולמית ביחד עם בזיליקת פרוקופיוס הקדוש, כדוגמה לדרך שבה נוצרים ויהודים חיו באותו אזור בין ימי הביניים למאה ה-20.
היסטוריה
ב-1101 הוקם מנזר בנדיטיני בסמוך לנקודת החצייה של נהר ה"ייהלאווה", ובעקבות כך הוקם שוק מסחרי שמשך אליו סוחרים רבים ובהם יהודים. בתקופה זו החל להתפתח המנזר ביחד עם היישוב היהודי והעיירה טשביץ' הסמוכים אליו.
הרובע שכן במרכז ההתיישבות, ששגשגה מבחינה מסחרית, בקרבת המנזר והמבצר שמעבר לנהר. הרובע והעיירה לא היו מבוצרים, וכתוצאה מכך הם נפגעו מספר פעמים. בשנות הרווחה נבנו הבניינים הנחוצים לקיומה של הקהילה. במהלך המאה ה-16 ניתנה הוראה לגרש את היהודים, אך לבסוף היא לא בוצעה, והשלטון המקומי היה סובלני כלפי היהודים. בעבר היהודים היו מעורבים במגוון פעילויות כלכליות כגון הלוואות ואומנויות שונות, אך החל מהמאה ה-17 היהודים חדלו מהעיסוק בהלוואות. במאות השנים האחרונות הרובע נפגע מספר פעמים, ולעיתים הנהר עלה על גדותיו.
לרובע היה ממשל עצמי מאז ראשיתו, ובראשו עמד מנהיג אחד עם שני יועצים. ב-1849 הרובע זכה למעמד של יחידה מנהלית נפרדת שבראשה עומד ראש עיר. הרובע מוזג לתוך טשביץ' בשנות ה-20. בשלהי המאה ה-19 התגוררו ברובע כ-1,500 יהודים, אך בשנות ה-30 האוכלוסייה מנתה רק כ-300 תושבים. כל התושבים היהודים גורשו מביתם במהלך השואה, וכיום אין ברובע יהודים.
תיאור
הרובע משתרע בין הנהר הסמוך לעיר ובין פסגת גבעה. מתאר הרובע הוא שני רחובות ראשיים, שהתחתון מביניהם רחב יותר. שני הרחובות וגדת הנהר מחוברים באמצעות מערכת של סמטאות שחלקן חוצות את בתי המגורים.
הבניינים נבנו לפי המקובל באזור זה של צ'כיה, ולרוב הם מורכבים מקומת קרקע מקומרנת וקומות עליונות עם תקרת עץ. חלק מחזיתות הבתים נבנו בסגנון הרנסאנס וחלק בסגנון הבארוק. הבניינים ידועים בזכות מגוון הסגנונות האדריכליים שבהם הם נבנו. הבתים היו בדרך כלל בתי מגורים, ולעיתים בבית אחד התגוררו 16 משפחות שיכלו לשנות את החלק שלהם כרצונך. בצד הפונה אל הרחוב היו בדרך כלל חנות או בית מלאכה. לדוגמה, סמטה בסגנון ימי הביניים תחצה בניין, שקמרונותיו בקומת הקרקע נבנו בסגנון הרנסאנס, חזיתו היא מהמאה ה-18, דלת החזית מהמאה ה-19, וחלקה התחתון של חזית הבית הפונה לרחוב עבר טיוח בשנות ה-30 של המאה ה-20.
גודלו של הרובע היה מוגבל כתוצאה מאילוצים פוליטיים. בגלל הטופוגרפיה האזורית לא היה אפשרי להקיף את הרובע בגדר, ועד לשנת 1875 היהודים לא היו רשאים לנוע בחופשיות באזורים אחרים של העיר. לאחר שחוק זה בוטל החלו עשירי הרובע להגר ממנו, והאוכלוסייה המקומית הייתה ענייה ברובה. כתוצאה מהאילוצים המרחביים נוצר צורך לבנות את הבתים בצורה היעילה ביותר האפשרי. חלק מהבתים היו מקושרים באמצעות מעבר דרך בית שלישי. בחלק מהבתים לא הייתה כניסה מהרחוב, וקומת הקרקע נוצלה עד תום.
ברובע השתמרו מבנים רבים הקשורים לפעילויות חברתיות שונות, כגון בתי כנסת ובתי ספר, ואף מפעל לעיבוד עור. האזכור הראשון לבית כנסת מקומי הוא משנת 1590, ואילו בית הכנסת הקדמי שכן בכיכר המכונה "הכיכר השקטה", והוא נבנה בין 1639 ל-1642. בית הכנסת שופץ ב-1759 וב-1821, ובין 1856 ל-1857 נערכו בו פעולות חידוש, ומראהו, הכולל חלונות גותיים וקשתות, לא השתנה מאז. בית הכנסת היה בצורה מלבנית עם גג מקושת, הכניסה אליו הייתה מצידו המערבי, והחלונות עוצבו בסגנון גותי. בית הכנסת נפגע במהלך מלחמת העולם השנייה, ובמשך תקופה מסוימת הוא שימש כמחסן. בית הכנסת עבר לבעלותה של הקהילה הנוצרית המקומית ב-1952, ומאז הוא משמש למטרות אזרחיות. בית הכנסת האחורי שכן ברחוב בלהוסלבובה, והוא מתוארך לשלהי המאה ה-17. החלק החשוב ביותר היה הקיר המזרחי שפנה לכיוון ארץ ישראל. קירות בית הכנסת קושטו בתחילת המאה ה-18 במגוון ציורים, הכוללים סצינות מהתנ"ך וציטוטים מהתלמוד. הגג היה מקושט בקישוטי סטוקו בסגנון הבארוק. בשנת 1837 נבנתה גלריה מיוחדת ששימשה כעזרת נשים. השימוש בבית הכנסת נפסק ב-1926, ולאחר מכן הוא שימש כמחסן עבור מספר חברות. בית הכנסת שופץ ושוקם בשנות ה-80 ובשנות ה-90 של המאה ה-20, וכיום הוא משמש כאולם תערוכות וקונצרטים, ובעזרת הנשים שוכנת תערוכה של המוזיאון היהודי בפראג.
בית הקברות היהודי שכן מעל לרובע ומאחורי הגבעה, והגישה אליו הייתה דרך שביל מיוחד. מבחינה היסטורית זהו בית הקברות השני, והראשון נמצא בקרבת המנזר. בית הקברות מחולק לשני אזורים המתוארכים למאה ה-15 והמאה ה-19, ויש בו כ-4,000 קברים. בכניסה לבית הקברות יש היכל טקסים שנבנה ב-1903.
חצי האי שמידט (אנטארקטיקה)
חצי האי שמידט (באנגלית: Schmidt Peninsula) הוא חצי אי קטן, המקושר במצר יבשה אל חצי האי טריניטי, בחלקו הצפוני ביותר של חצי האי האנטארקטי, בארץ גרהאם שבאנטארקטיקה.
מצר הים המקשר בין חצי האי שמידט לבין חצי האי האנטארקטי, מקושר אל כף לגופיל שבחצי האי טריניטי.
הקצה המערבי של חצי האי שמידט הוא נקודת באהאמונדה.
גילוי ומיפוי הנונאטאק
הנונאטאק מופה בשנת 1996 על ידי סוקרים גרמניים מטעם המכון לגאודזיה יישומית (Institut für Angewandte Geodäsie) וסוקרים בריטיים מטעם הסקר האנטארקטי הבריטי.
מקור השם
שמו של חצי האי ניתן לו על ידי משלחת החקר הצ'יליאנית לאנטארקטיקה, אשר חקרה את אנטארקטיקה בעונת המחקר (הקיץ האנטארקטי) שבשנים 1947–1948.
חצי האי נקרא על שם קפטן הוגו שמידט פראדו, מצבא צ'ילי, שהיה המפקד הראשון של בסיס חנרל ברנרדו אוהיגינס ריקלמה שהוקם בשנת 1948 בחצי האי הזה.
דגל תימן
דגל תימן הוא דגלה הלאומי של תימן. אומץ ב-22 במאי 1990 ביום איחוד צפון ודרום תימן. הדגל הוא טריקולור בצבעים ערבים מסורתיים: אדום, לבן ושחור, שהיו גם בצבעי דגלי שתי המדינות לפני האיחוד. על פי ההסבר הרשמי' האדום מסמל את דם הקדושים ואת האחדות, הלבן את העתיד המזהיר והשחור את העבר האפל.
זבל לבן
רקע
השימוש בכינוי נחשב לא תקין פוליטית, אך בשנים האחרונות הוא נחשב פחות בוטה מבעבר, ורבים ממושאי הכינוי מכנים כך את עצמם. כינוי חופף הוא רד נק (אדומי הצוואר), המרמז על עבודתם בשדות של בני המעמדות הנמוכים הלבנים, שנשרפים בשמש הדרום הקופחת. "רדנק", במיוחד, מתקשר גם לשמרנות פוליטית ולשמרנות חברתית קיצונית, לגזענות וכיוצא בזה. כינוי נוסף הוא "הילבילי" (בילי מן הגבעות ובמיוחד רכס האפלצ'ים), המתייחס ספציפית לתושבים באזורים ההרריים, כפריים, ודלילי אוכלוסין. אף על פי שכל מינוח שכזה הוא בעל הקשר משלו ומתייחס לקבוצה ייחודית, הם מייצגים את הסטראוטיפ הרחב של הלבן בן המעמד הנמוך והשמרן.
המכונים "זבל לבן" מאופיינים במבטא דרומי וגסות רוח, בעלי מוסר ירוד וחסרי תרבות והשכלה, נוהגים לקלל, לעשן, להשתכר, להמר ולהתנהג בצורה קולנית ומופגנת. מבחינה כלכלית, הסטיגמה המאפיינת את ה"זבל הלבן" היא משפחה מרובת ילדים המתגוררת בדירה במצב רעוע או בקרוון, בעלת חצר מלאת גרוטאות, אך בעלת מנוי לחבילה היקרה ביותר לטלוויזיה בכבלים. כמו כן, למכונים "זבל לבן" נהוג ליחס גם ג'ינגואיזם, מאצ'ואיזם, הומופוביה, גזענות, אנטישמיות ואף גילוי עריות, וחיבה מרובה לנשק וציד.
השימוש בכינוי מקובל בעיקר אצל לבנים ממעמד נמוך, שרוצים להבדיל עצמם מלבנים ממעמד נמוך משלהם. עם זאת, לפי מילון אוקספורד, הכינוי נולד כבר בשנות ה-30 של המאה ה-19 אצל עבדים שחורים בדרום שכינו כך את הלבנים העניים שעבדו לצדם בשדות.
בתרבות הפופולרית
משפחת בנדי שכיכבה על מסכי הטלוויזיה בשנים 1997-1987 בסדרה "נשואים פלוס" היא דוגמה לדרך ההצגה של משפחה לבנה מהמעמד הנמוך בטלוויזיה האמריקאית. בני הזוג אל ופגי בנדי תוארו כזוג לא מאושר. אל באנדי (גולם על ידי אד אוניל), אבי המשפחה, תואר כאדם גס רוח, אשתו פגי (קייטי סגל) כעצלנית שמעבירה את שעות היום בצפייה בתוכניות אירוח. ההורים השפיעו רבות גם על ילדיהם, באד (דייוויד פאוסטינו) וקלי (כריסטינה אפלגייט).
Sick and Tired
Sick and Tired (בעברית: נמאס לי) הוא סינגל שהוקלט על ידי הזמרת-יוצרת האמריקאית אנסטסיה, מתוך אלבום האולפן השלישי שלה שנקרא על שמה, Anastacia. השיר יצא לאור ב-19 ביולי 2004, על ידי חברות התקליטים אפיק רקורדס ודיי-לייט רקורדס כסינגל השני מתוך האלבום.
השיר הגיע למקום הרביעי במצעד הסינגלים הבריטי.
רקע וכתיבה
השיר נכתב על ידי אנסטסיה, דאלאס אוסטין וגלן בלרד והופק על ידי דאלאס ובלרד גם כן. איגוד תעשיית ההקלטות הבריטי העניק לשיר את תואר הכסף, על מכירות של למעלה מ-200,000 עותקים בממלכה המאוחדת בלבד. בגרמניה, נמכר השיר בלמעלה מ-150,000 עותקים.
הווידאו קליפ המלא של השיר הועלה לראשונה ב-27 במרץ 2011, לערוץ היוטיוב של אנסטסיה.
הוק (משחק)
הוֹקם (Hokm) הוא משחק קלפים אסטרטגי שמקורו באיראן, המשוחק בישראל בידי יוצאי איראן. המשחק מבוסס על זכייה במספר מרבי של "ידים" ומיועד לארבעה שחקנים (שני זוגות), אם כי ניתן לשחק בשלושה ואף בשני שחקנים.
משחק זה, למרות שהוא נראה אקראי במבט ראשון, כולל בתוכו חשיבה אסטרטגית מעמיקה. שחקן חזק ידע לנחש כבר בשלב מוקדם את מהלכי היריב ולהתגונן מפניהם.
קלפי המשחק
כדי לשחק הוקם יש להצטייד בחפיסת קלפים מלאה, המכילה 52 קלפים - 13 מכל סדרה, ללא ה"ג'וקרים" או קלפי פרסומת. לסדרות הקלפים אין דירוג בינם לבין עצמם, פרט לסדרה שנקבעת כ'הוק', שעליה ידובר להלן. בשלושה שחקנים משחקים ב-51 קלפים, כשנהוג להסיר מהערימה את אחד מקלפי ה-2.
מטרת המשחק
לזכות לפחות בשבע "ידיים" במהלך המשחק (8 בשלושה שחקנים).
קביעת "הוקם"
בכל משחק קיים שחקן הקובע את הסדרה השליטה (ה"הוקם", הורג/שולט בפרסית) לאותו משחק. השחקן נבחר באופן הבא:
בתחילת סדרת משחקים
מחלקים לכל שחקן קלף גלוי כאשר השחקן המקבל את הגדול בתחום 2 - 9 נבחר להיות ההוקם (שליט)
בהמשך
אם קובע ההוקם (ובן זוגו, בארבעה שחקנים) ניצח[ו] את המשחק האחרון, קובע ההוקם נשאר כשהיה. אם לא, עוברת זכות עשיית ההוקם לשחקן הבא נגד כיוון השעון.
תחילת המשחק
הקלפים מעורבבים על ידי אחד השחקנים מהזוג שאינו בוחר את סדרת ה'הוק'. לפני חלוקת הקלפים נהוג לתת להוקם לערבב את החפיסה (הוא יכול לבחור שלא) על מנת שהשליט ״יאשר״ את החפיסה. לאחר מכן מחולקים 5 קלפים לכל אחד לפי סיבוב השעון, כאשר קובע ה'הוק' מקבל ראשון. בסיום שלב זה עליו להכריז על סדרת ההוק, ('דל'- לב, 'חשט'- יהלום, 'שבד'- תלתן, 'פיק'- עלה) ולאחר מכן מחולקים כל שאר הקלפים בקבוצות של ארבע לכל אחד בכל פעם.
במקרה שקובע ה'הוק' אינו יכול או אינו רוצה להחליט הוא יכול להיעזר במספר אפשרויות:
מהלך המשחק
השחקן הפותח במשחק הוא עושה ההוק. הוא מניח קלף גלוי על השולחן. על שאר השחקנים החל מהשחקן היושב לימינו להוריד קלף מאותה סדרה בלבד. רק אם אין להם קלף כזה הם רשאים להוריד קלף מסדרה אחרת (כולל סדרת ההוקמים). לאחר מכן בודקים איזה קלף הוא הגבוה ביותר, כאשר: השחקן שהוריד את הקלף הנ"ל זוכה ב'יד', ועליו לפתוח את ה'יד' הבאה. המשחק נמשך עד אשר מצטברים לפחות 7 ידיים בידי אחד הזוגות, שהוא כמובן המנצח במשחק.
מכפילי ניצחון
כאמור, זוג שזכה בשבע ידיים זוכה במשחק, ובאופן רגיל הזוג זוכה בנקודה אחת. אך אם הזוג זכה בשבע ידיים רצופות, כאשר הזוג השני לא זכה באף יד באמצע, הניצחון מוכפל כדלקמן:
מיקלוש יושיקה
הברון מיקלוש יושיקה, בשמו המלא מיקלוש אימרה פרקש יושיקה, ברון בראניצ'קאי (בהונגרית: Jósika Miklós, branyicskai báró, 28 באפריל 1794 – 27 בפברואר 1865) היה סופר, פובליציסט ומחזאי הונגרי, יליד טרנסילבניה. השתתף במהפכה ההונגרית בשנים 1848-1849. נחשב ליוצר ז'אנר הרומן ההיסטורי בספרות ההונגרית. לצידם של גרגיי צ'יקי וקארוי קישפלודי היה אחד המחזאים הבולטים בהונגריה במאה ה-19. היה חבר באגודת קישפלודי.
רקע משפחתי, שנות ילדותו ולימודיו
מגיל 10 יושיקה נשלח לפנימיה בגימנסיה של מסדר הפיאריסטים בעיר קלוז' (אז קולוז'וואר או קלאוזנבורג), הבירה ההיסטורית של טרנסילבניה. הוא המשיך שם את לימודיו באקדמיה למשפטים. בעת לימודיו התעניין במיוחד בספרויות הקלאסיות.
איש צבא, פוליטיקאי ואיש רוח
בהסכמת אביו, הפסיק בשנת 1811 את לימודיו על מנת להתחיל קריירה צבאית. התגייס לגדוד דרגונים אוסטרי על-שם הנסיך אויגן מסבויה. עם גדוד זה הגיע למקומות שונים ברחבי האימפריה, לסקסוניה וטירול, ב-1812 לגליציה ובוקובינה ובין 1813-1814 נלחם באיטליה במסגרת המאבק המלחמתי של בית הבסבורג נגד נפוליאון.
אחרי שהצטיין בקרב מינצ'ו ב-8 בפברואר 1814 הועלה לדרגת מייג'ור לטננט (סגן). ב-18 במרץ קודם לדרגת קפטן (סרן) בגדוד רגלים שבפיקודו של הגנרל קולורדו וב-31 במרץ 1814 השתתף בכניסת הצבא האוסטרי המנצח לפריז. נשאר בבירת צרפת לכל משך השנים שנים 1815–1816. הוחזר אחר כך לשנתיים בווינה, שם התחיל לכתוב מחזות בשפה הגרמנית, בלי הצלחה מרובה.
ב-1818 חזר יושקיה להונגריה והתחתן עם מי שהייתה אשתו הראשונה, ארז'בט קאלאי. חיי הנישואין לא עלו יפה. אחרי הפרידה מאשתו, הסופר, הפרוד מאשתו, שהה באחוזת אביו בנאפקור, במחוז סאבולץ' שבצפון-מזרח הונגריה והתעמק בעיסוקיו הספרותיים. ב-1831 ביקר לראשונה בפשט. התיישב בה אחרי שנת 1824 ולעיתים שהה באחוזתו האחרת בטרנסילבניה, ביישוב בראניצ'קה (כיום - ברנישקה, ברומנית). התחיל להיו מעורב בחיים הפוליטיים ההונגריים ובשנת 1834 נכח בדיאטה הטרנסילבנית. ב-1834 המיר את דתו לנצרות רפורמית (קלוויניזם) והתיישב בפשט. רק בימי הקיץ נהג לגור באחוזה שבכפר סורדוק שבאזור סילאג' (בימינו - סלאז' ברומניה), ועסק בה בחקלאות, בכתיבה ובבילויים. בעקבותיו של מיהאי וסלני, ויתר לחלק גדול מהמסים שהאיכרים היו צריכים לשלם לו.
בעת שהותו בפשט סופרים ופוליטיקאים רבים שאותם פגש, התרשמו מאוד מטיוטות הרומנים הציג בפניהם ועודדו אותו לפרסמם. את שמו כסופר מוכשר קנה במידה רבה הודות לרומן ההיסטורי הרומנטי שלו, "אבאפי" (1836), הנחשב לרומן ההונגרי הראשון ושתיאר בצורה פלסטית את ההווי הטרנסילבני בימי מלכותו של השליט ז'יגמונד באטורי.
כסימן להכרת זכויותיו בספרות עמו, נבחר ל"אקדמיה ההונגרית להמדעים" ולחברה הספרותית ע"ש קישפלודי. בשנת 1841 כיהן כמנהל של אגודה זו ובשנת 1842 כסגן יושב הראש. בשנת 1842 השתתף שוב בדיאטה הטרנסילבנית, כנציג של המחוז סולנוק והביע בפורום זה את תמיכתו באיחוד המלא בין טרנסילבניה (שהונהגה על ידי מושלים אוסטריים) ובין הונגריה.
באותה שנה נשא לאישה את הברונית יוליה פודמניצקי, סופרת בעצמה, שהיה נשוי לה באושר עד סוף ימיו. יושיקה היה סופר מאוד פורה ועד לפריצת המהפכה בשנת 1848 כבר כתב כשישים רומנים, בנוסף למאמרים רבים.
מהפכת 1848 והיציאה לגלות
גם מתוקף מעמדו כחבר באצולה הגבוהה וכחבר בבית העליון של הפרלמנט ההונגרי, תמך יושיקה בתנועה המהפכנית הלאומית ההונגרית בשנים 1848-1849, עמדה שהשתקפה גם בכתביו ונבחר לוועד להגנה הלאומית ההונגרי. יחד עם הממשלה המהפכנית נדד מפשט לדברצן, אחר כך לארד ובסוף לסגד.
אחרי תבוסת הכוחות המהפכניים בוילאגוש (כיום שיריה, ברומניה), ב-13 באוגוסט 1849, הסתתר והצליח להימלט לניכר - קודם ללייפציג ודרזדן, ואחר כך לבריסל. בבלגיה חידש בעילום שם את פעילותו הספרותית. ב-1864 חזר חולה לדרזדן ונפטר שם בפברואר 1865.
מורשתו הספרותית
את שיריו הראשונים פרסם יושיקה בשנים 1828-1829 במגזין הספרותי "Felső- Magyarországi Minerva" ("מינרווה של הונגריה עלית"), תחת שם העט "גאבור מארושקזי" (Gábor Marosközi). יושיקה כתב רומנים היסטוריים ופוליטיים-חברתיים רבים, ברוח רומנטית, תחת השפעה מסוימת של וולטר סקוט. לצורך כתיבתם חקר בצורה יסודית את הכרוניקות של ארצו.
ספריו
(MEK online) (על תולדות המאבק ההונגרי לחרות) בגרמנית
קישורים חיצוניים
Lajos Dezsi Báró Jósika Miklós, Atheneum, Budapest 1916 אלברט טזלה - מחברים הונגרים:ספר לימוד ביבליוגרפי, הוצאת לאור הרווארד , Pallasz Nagy Lexikona גישה ב 14 במאי 2011
לאון הרביעי הכוזרי, קיסר האימפריה הביזנטית
ביוגרפיה
לאון היה בנם של הקיסר קונסטנטינוס החמישי ואשתו צ'יצ'אק (בכוזרית: פרח), בתו של הכגן הכוזרי ביחאר, שהוטבלה לנצרות בשם אירנה. ב-769 נשא לאשה את אירנה האתונאית שילדה לו את בנם קונסטנטינוס. בשנת 751 מינה אותו אביו לקיסר שותף, ובפועל שלט באימפריה הביזנטית לאחר מות אביו, בין השנים 775 - 780.
ב-776 מינה את בנו, קונסטנטינוס השישי, לקיסר שותף, ויחד עמו גבר על התקוממויות בהנהגת אחיו-למחצה, ניקפורוס וכריסטופורוס, והיגלה אותם.
בתקופת שלטונו שלח כוחות צבא להילחם נגד הח'ליפות העבאסית בסוריה, אך לא הצליח למנוע מכוחותיה לערוך פשיטות לשטחי הקיסרות באסיה הקטנה. הוא תכנן לצאת למלחמה גם נגד ממלכת בולגריה, אך מת לפני שזה יצא לפועל.
בשונה מאביו ומסבו, לאון השלישי, שהנהיגו מדיניות איקונוקלאסטית, היה לאון סובלני כלפי חסידי האיקונינים ("איקונופילים"), ואף מינה פטריארך איקונופיל. רק בשנה האחרונה לשלטונו ולחייו עצר ועינה כמה חסידי איקונינים.
היטומי שימאטאני
היטומי שימאטאני (ביפנית:島谷 ひとみ, נולדה ב-4 בספטמבר 1980, בקוּרֵה, מחוז הירושימה, יפן) היא זמרת J-Pop פופולרית.
המוזיקה של היטומי הופיעה גם במשחקי וידאו ובסדרות אנימה.
גוסטב ניהולם
גוסטב ניהולם (בשוודית: Gustaf Nyholm; 27 בינואר 1880 – 12 בספטמבר 1957) היה שחמטאי שוודי, אלוף שוודיה בשחמט שבע פעמים (בין השנים 1917–1923) ואלוף ארצות הצפון בשנת 1917.
ניהולם, יליד סטוקהולם, הגיע למקום השישי בתחרות קופנהגן בשנת 1907 (בה ניצח פאול לאונהרדט). בשנת 1909 הוא הגיע למקום השני, אחרי יואל פרידליזיוס, בתחרות גטבורג, האליפות השביעית של ארצות הצפון. בשנת 1912 הגיע ניהולם למקום ה-11 בתחרות סטוקהולם, האליפות השמינית של ארצות הצפון (ניצח: אלכסנדר אלכין). בשנת 1916 הוא חלק מקום 6-7 בתחרות קופנהגן, האליפות התשיעית של ארצות הצפון (ניצח: פאול יונר). בשנת 1917 ניצח ניהולם באליפות העשירית של ארצות הצפון שהתקיימה באוסלו. בשנת 1919 חלק מקום 7-8 בתחרות גטבורג (האליפות האחת עשרה של ארצות הצפון, בה ניצחו: רודולף שפילמן ואנטון אולסון).
ניהולם שיחק בנבחרתה האולימפית של שוודיה באולימפיאדת השחמט 1927, האולימפיאדה הראשונה שהתקיימה בלונדון, בלוח השני השיג תוצאה של +3 -8 =4 (+ ניצחונות – הפסדים = תוצאות תיקו).
Flamingo (אלבום של ברנדון פלאוורס)
Flamingo הוא אלבום הבכורה של הזמר האמריקאי ברנדון פלאוורס, סולן להקת הקילרס, כאמן יחיד. האלבום יצא לאור לראשונה ב-3 בספטמבר 2010. בארצות הברית נכנס האלבום למצעד האלבומים בילבורד 200 במקום השמיני, לאחר שמכר 41,000 עותקים. בבריטניה הגיע האלבום לפסגת מצעד האלבומים ולתואר זהב.
רקע
ב-29 באפריל 2010 אישר פלאוורס כי הוא מתכנן להוציא לאור אלבום סולו בשם "Flamingo". האלבום קרוי על שם כביש ה-Flamingo Road שבלאס וגאס, עיר הולדתו של פלאוורס, שם התרחשו אירועים מרכזיים בחייו: עבודתו הראשונה הייתה במגרש גולף שנמצא בכביש זה ובחנות יד שנייה שעל הכביש הוא פגש את אשתו.
הנדסה כימית
הנדסה כימית או הנדסת כימיה היא ענף בהנדסה העושה שימוש בעקרונות של כימיה, פיזיקה, מתמטיקה וכלכלה, לצורך שימוש, ייצור, והמרה של כימיקלים, חומרים ואנרגיה. ההנדסה הכימית עוסקת במעבר מפיתוח תהליכים בקנה מידה מעבדתי, דרך הקמת מתקני פיילוט לייצור ראשוני ובחינת היתכנות ועד לתפעול ושדרוג מתקני ענק בתעשייה הגדולה.
מהנדסי כימיה ממלאים מגוון רחב של תפקידים: פיתוח ראשוני משלב הרעיון, הקמת מערכי ייצור "בינוניים" ללימוד בעיות תפעוליות וניהול מערכי ייצור מלאים בתעשייה התהליכית.
המקצוע הוא רב-תחומי ומאפשר השתלבות במגוון רחב של תעשיות ותפקידים.
מהנדסי הכימיה לעיתים מכונים גם "מהנדסי תהליך", בשל עיסוקם בתהליכי ייצור. בעולם התעשייתי של היום, כמעט כל מוצר מיוצר לפחות בחלקו בתהליכים של הנדסה כימית - בצורתו הסופית או בצורת חומרי הגלם המשמשים לייצורו.
שינוע
העברת חומרים ממקום אחד לשני. בניגוד למעבדה, שבה ניתן להעביר מגיבים או תוצרים באופן ידני, בתעשייה מדובר בכמויות חומר גדולות ובקצבי מעבר גבוהים. תכנון תהליכי שינוע מחייבים הבנה מעמיקה בתכונות החומר, תהליכי זרימה והעברה, והערכת סיכונים.
העברת חום
בחימום או קירור של זרמי תהליך יש צורך לשלוט בטמפרטורות ובמצב הצבירה של החומרים (פלזמה, גז, נוזל, מוצק). נדרשת הבנה של מעבר החום במרחב ובחומר, וציוד תהליכי ייעודי ומבוקר על מנת לאפשר שליטה ובקרה.
תהליך
בלב התהליך לרוב מתקיימת ריאקציה כימית, שבה חומרים מגיבים בריאקטור, על מנת לייצור תוצרים. בניגוד למעבדה שבה התהליכים מתבצעים בקנה מידה קטן או בינוני, בתעשייה "ריאקטור" (כלי בו מבצעים את הריאקציה) עשוי להיות בעל ממדים של מבנה. הבעיות שאיתן יש להתמודד שונות מהותית מאלו שבמעבדה.
הפרדה
כאשר חומרים מגיבים זה עם זה, נוצרים תוצרים רצויים, אולם עשויים להיווצר גם תוצרי לוואי. במקביל, ייתכן מצב שבו החומרים מגיבים זה עם זה, אבל לא בשלמות. במקרה זה יש ליישם תהליכי הפרדה, על מנת לנקות את התוצר הרצוי משאר החומרים. מהנדסי כימיה לומדים את מגוון פעולות ההפרדה הקיימות בתעשייה על מנת לבצע את ההפרדה היעילה והטובה ביותר בהתאם לחומרים אותם יש להפריד.
מוצרים המיוצרים בטכנולוגיה של הנדסה כימית
בנוסף, בהנדסה כימית מיוצרים כל המוצרים אשר במהלך ייצורם יש המרה או שינוי של מבנה כימי אחד באחר.
אורי רדליך
אורי רדליך, הוא שחיין עבר ישראלי, שיאן ישראל, שחיין נבחרת ישראל ובעל מדליית כסף מהמכביה השביעית (1965).
ביוגרפיה
רדליך גדל בקיבוץ שער העמקים והתאמן בקבוצת הפועל גוש זבולון בהדרכתו של יוסף טלקי.
1964
באליפות ישראל שנערכה בקריית טבעון בסוף ספטמבר 1964 זכה רדליך בשתי מדליות ארד, במשחה ל-100 מטר חופשי בתוצאה של 1:01.9 דקות, אחרי משה גרטל (59.5 שניות) ועמית לובן, חבריו לאגודה ובמשחה ל-400 מטר חופשי בתוצאה של 5:00.4 דקות, אחרי משה גרטל (4:39.3 דקות) ועמית לובן (4:59.1 דקות).
1965
בתחרויות השחייה של המכביה השביעית שנערכו בבריכת גלית ביד אליהו בתל אביב באוגוסט 1965 זכה רדליך במדליית כסף, במשחה שליחים 4x100 מטר חופשי ביחד עם עמית לובן, גרשון שפע ומשה גרטל בשיא ישראלי חדש של 3:58.7 דקות, אחרי ארצות הברית (3:48.3 דקות) ולפני אוסטרליה (4:00.3 דקות). נוסף לכך, הוא סיים במקום רביעי במשחה ל-100 מטר חופשי בתוצאה של 59.7 שניות, אחרי 3 שחיינים אמריקאיים והיה השחיין הישראלי הראשון במשחה זה. חודש לאחר מכן, באליפות ישראל בשחייה שנערכה בסוף ספטמבר אותה שנה זכה רדליך במדליית ארד במשחה ל-100 מטר חופשי בתוצאה של 59.5 שניות, אחרי אברהם מלמד (58.9 שניות) ומשה גרטל (59.3 שניות), כולם מהפועל גוש זבולון.
פלנטרי אובסרבר
תוכנית פלנטרי אובסרבר (באנגלית: Planetary Observer program) היא תוכנית לחקר החלל של נאס"א שבוטלה לאחר שיגור משימה אחת - משימת מרס אובסרבר. התוכנית הייתה לבנות חלליות זולות לחקר מערכת השמש על ידי שימוש בחלקי לוויינים קיימים וטכנולוגיות ופלטפורמות שיגור קיימות.
היסטוריה
אחרי תוכנית פלאגשיפ היקרה של שנות ה-70, חיפשה נאס"א במהלך שנות ה-80 דרך חדשה וסבירה יותר מבחינת המחיר, לחקר החלל במהלך שנות ה-90 ולאחר מכן. וועדת חקר מערכת השמש של נאס"א העלתה שתי תוכניות חדשות ב-1983: תוכנית פלנטרי אובסרבר ומארינר סימן 2. תוכנית פלנטרי אובסרבר החלה עם תוכנית מרס אובסרבר ויועדה לחקור את מערכת השמש הפנימית על ידי בניית חלליות זולות שיתבססו על לוויינים קיימים. לתוכנית מארינר סימן 2 לעומת זאת, תוכננו חלליות גדולות יותר שיחקרו את מערכת השמש החיצונית.
משימת הפלנטרי אובסרבר הראשונה, מרס אובסרבר, אושרה ב-1985. משימת לונר אובסרבר שהוצעה לשיגור ב-1997 יועדה לחקור את הירח לזמן רב ביותר במסלול קוטבי והמרקורי אובסרבר שגם כן תוכננה לשיגור ב-1997 יעדה לחקור את כוכב חמה. בעקבות קיצוצי תקציב של שנת 1992-3 נאלצה נאס"א לבטל את מימון הלונר ומרקורי אובסרבר ורק מימון המרס אובסרבר נמשך.
מארס אובזרבר
המרס אובסרבר שוגר ב-25 בספטמבר 1992 כדי לחקור את מאדים. שלושה ימים לפני כניסת החללית למסלול סביב מאדים אבד הקשר עימה וניסיונות להתקשר אליה מחדש נכשלו.
לונר אובסרבר
העלות המתוכננת של הלונר אובסרבר הייתה בין 500 ל-700 מיליון דולרים. החללית תוכננה להישלח אל הירח ולחוג סביבו במסלול של 70 ק"מ מעל פני הקרקע. משימת הלונר אובסרבר משכה התעניינות מצד ברית המועצות שאף הציעה לכלול בחללית מספר כלי מחקר משל עצמה.
מסע בין כוכבים: חלל עמוק 9 - דמויות
זוהי רשימת דמויות מסדרת הטלוויזיה המדע בדיוני "מסע בין כוכבים: חלל עמוק 9".
ג'ניפר סיסקו
ג'ניפר סיסקו, בגילומה של השחקנית פלישיה מ. בל, היא אשתו המנוחה של בנג'מין סיסקו אשר נהרגה על ידי הבורג בקרב "וולף 359". לעומת זאת, ביקום המראה היא שרדה.
ג'וזף סיסקו
ג'וזף סיסקו הוא אביו של קפטן בנג'מין סיסקו, אשר דמותו מגולמת על ידי השחקן האמריקאי ברוק פיטרס (שאף גילם את דמותו של האדמירל קארטרייט, בסרטי הקולנוע "מסע בין כוכבים 4: השיבה הביתה" ו-"מסע בין כוכבים 6: הארץ הלא נודעת").
ג'וזף מנהל מסעדה בניו אורלינס בשם "Sisko's Creole Kitchen" (הפרק ""Image in the Sand" של "מסע בין כוכבים: חלל עמוק 9"), המגישה בכל יום "מנת היום" מתחלפת (לרוב, מאכלי ים).
נכדו של ג'וזף, ג'ייק סיסקו, עובד במסעדה לעיתים קרובות, וכך גם בנג'מין סיסקו, לאחר שרוחות הפא מוטטו את חור התולעת הסמוכה לבאג'ור.
אף על פי שג'וזף סיסקו, בסופו של דבר, חושף בפני בנג'מין את האמת אודות שרה, הוא נודר לקחת איתו את המתכון שלו לגמבו "אל הקבר".
שרה סיסקו
שרה סיסקו, בגילומה של השחקנית דבורה לייסי, היא אימו הביולוגית של בנג'מין סיסקו.
בחודש יוני, שנת 2331, שרה פוגשת לראשונה בג'וזף סיסקו בכיכר ג'קסון, ניו אורלינס. חודשיים לאחר מכן - היא מתחתנת איתו ומולידה את בנו - בנג'מין סיסקו. יומיים לאחר יום הולדתו הראשונה של בן, לאחר שנתיים של נישואין, שרה לפתע עזבה את ג'וזף ונעלמה. כל שהותירה מאחוריה: שרשרת ועליה כיתוב בשפה באג'ורנית עתיקה (אותו בנג'מין סיסקו מתרגם ל: "כדור הנבואה של השליח").
לאחר שלוש שנים של חיפושים - ג'וזף מגלה כי שרה עברה לאוסטרליה, שם היא עובדת כהולו-צלמת, אולם היא מתה בתאונת מעבורת כחודש לפני שהצליח לאתר אותה. (הפרק "Shadows and Symbols" של "מסע בין כוכבים: חלל עמוק 9").
בבגרותו, בנג'מין סיסקו מגלה כי בטרם שרה וג'וזף הכירו - אחד מהנביאים הבאג'ורנים (החייזרים החיים בתוך חור התולעת הסמוך לכוכב הלכת באג'ור) משתלט על גופה של שרה. במשך כל תקופת נישואיה לג'וזף - היא הייתה תחת השפעתו.
קסידי ייטס
קסידי ייטס, בגילומה של השחקנית פני ג'ונסון ג'רלד, היא קפטן ספינה אזרחית. היא מוצגת בפני בנג'מין סיסקו על ידי בנו ג'ייק, שמרגיש שהגיע הזמן לאביו להתחיל לצאת שוב, לאחר מותה של ג'ניפר, אשתו הראשונה.
ניסיונו של ג'ייק בשידוכים מצליח, וקסידי וסיסקו מתאהבים, ויחסם נשמר גם לאחר מעצרה וכליאתה בשל סיועה לארגון המחתרת "המאקי". לאחר שיחרורה מהכלא, השניים מחדשים את מערכת היחסים שלהם.
לבסוף קסידי הופכת לאשתו השנייה של סיסקו, ולקראת סוף הסדרה - היא נכנסת להיריון ממנו. כאשר סיסקו משאיר אותה מאחור ועוזב על מנת להצטרף אל הנביאים של באג'ור אשר בתוך חור התולעת, הוא אומר לה שהוא יישאר שם לזמן מה, אבל בסופו של דבר - יחזור אליה.
קייקו או'בריאן
קייקו התחתנה עם מיילס או'בריאן על סיפון האנטרפרייז, בפרק "Data's Day" של "מסע בין כוכבים: הדור הבא". שנה לאחר מכן היא ילדה בת, מולי, כאשר וורף שימש כמיילד (הפרק "Disaster" של "מסע בין כוכבים: הדור הבא"). כאשר מיילס החל את שירותו על תחנת החלל חלל עמוק 9, אימה של קייקו התגוררה בעיר קאמאמוטו שביפן, וקייקו שקלה לבקר אותה לאחר שראתה את המצב של תחנת החלל כאשר הגיעה לשם לראשונה.
זמן קצר לאחר שהגיעה אל חלל עמוק 9, קייקו החליטה לפתוח בית ספר, כאשר ג'ייק סיסקו ונוג היו תלמידיה הראשונים. לאחר שבית הספר נסגר, קייקו יצאה למסע בוטני לכוכב הלכת באג'ור. כאשר התרחשה תאונה בדרכה חזרה אל התחנה, כשהיא בהיריון עם הילד השני שלה, ד"ר באשיר הציל את חיי שניהם בכך שהסיר את העובר מבטנה והעביר אותו אל רחמה של מייג'ור קירה. כאשר הילד נולד, הם החליטו לקרוא לו על שמה: קיראיושי.
כאשר החלה המלחמה בין הפדרציה לבין הדומיניון, קייקו והילדים פונו מאזור המלחמה. הם נשארו בעורף, עד אשר שדות הקרב השתנו למקומות מרוחקים מספיק, כדי שחלל עמוק 9 לא תהיה עוד בחזית, ויהיה בטוח לשוב לשם. לאחר המלחמה, משפחת או'בריאן עברה לכדור הארץ, ומיילס הפך למרצה באקדמיה של צי הכוכבים.
מולי או'בריאן
מולי או'בריאן, המגולמת על ידי השחקנית האנה הטאי, היא בתם הבכורה של קייקו ומיילס או'בריאן, ואחותו הגדולה של קיראיושי. היא הופיעה לראשונה בסדרת הטלוויזיה "מסע בין כוכבים: הדור הבא".
מולי נולדה בשנת 2368, לאחר שיולדה על ידי וורף על סיפון האנטרפרייז, בפרק "Disaster" של "מסע בין כוכבים: הדור הבא". היא עברה אל חלל עמוק 9 כאשר מיילס הוצב שם.
בפרק "Time's Orphan" של "מסע בין כוכבים: חלל עמוק 9", משפחת או'בריאן יוצא לפיקניק, שבמהלכו מולי נופלת בטעות לתוך פורטל זמן, ויוצאת ממנו כבת 18. מנקודת מבטה - היא חוותה כעשר שנות קיום בבידוד מוחלט על הכוכב. כשהם חוזרים אל חלל עמוק 9, היא מתנהגת בצורה פראית ובלתי נשלטת, לא מסוגלת להתמודד עם חיים על תחנת החלל, ולאחר קטטה אלימה בבר של קווארק - רשויות הרווחה של צי הכוכבים מחליטים לאשפז אותה במוסד לבריאות הנפש. הזוג או'בריאן חוזר אל פורטל הזמן, ומעדיפים להשאיר את מולי שם, שם תהיה מאושרת, מאשר שתעביר את רוב שנות חייה כשהיא כלואה במוסד. אולם כאשר היא נכנסת אל הפורטל כמבוגרת, היא עוזרת לעצמה-הילדה לצאת, ובכך מוחקת את מולי-המבוגרת מההיסטוריה.
קיראיושי או'בריאן
קיראיושי או'בריאן, המגולם על ידי קלרה ברבו, הוא בנם הצעיר של מיילס וקייקו או'בריאן, אשר הובא לעולם בעזרתה של הפונדקאית קירה נריס. במהלך הריונה קייקו נפצעה אנושות במהלך תאונת מעבורת, והדרך היחידה להציל את העובר הייתה להעבירו אל תוך רחמה של נריס. עלילה זו פותחה על מנת להסביר את ההיריון האמיתי של השחקנית נאנה ויזיטור, אשר בעת הצילומים נשאה את בנו של אלכסנדר סידיג - בעלה לשעבר שגם שיחק את דמותו של דוקטור באשיר.
לאחר שהתינוק נולד - הוא נקרא "קיראיושי" על שמה של קירה.
ג'וליאן באשיר
לוטננט ד"ר ג'וליאן באשיר (אנגלית: Julian Bashir), בגילומו של השחקן אלכסנדר סידיק, הוא דמות בדיונית ביקום הבדיוני של זיכיון "מסע בין כוכבים". באשיר, דמות קבועה בסדרת הטלוויזיה "מסע בין כוכבים: חלל עמוק 9", הוא בן-אדם מהונדס גנטית, המשמש כקצין הרפואה הראשי על תחנת החלל חלל עמוק 9 ועל סיפון ספינת החלל דיפאיינט.
מייקל אדינגטון
מייקל אדינגטון הוא קצין ביטחון בצי הכוכבים בדרגת לוטננט-קומנדר. הוא הוצב בחלל עמוק 9 על ידי צי כוכבים בשל חוסר־האמון שלהם באודו. בעקבות הוראות שקיבל מאדמירל בצי הכוכבים, הוא מחבל במערכת ההסוואה של הדיפאיינט, כאשר קפטן סיסקו מפר איסור לקחת את ספינת החלל אל רביע גמא. מאוחר יותר הוא ערק לארגון המחתרת "המאקי", לאחר שפעל עבורם וגנב מספר משכפלים תעשייתיים אשר היו מיועדים לאיחוד הקרדאסי. כאשר סיסקו רדף אחריו בניסיון ללכוד אותו, הוא השווה את עצמו ואת סיסקו לדמויות מתוך "עלובי החיים" (ז'אן ולז'אן וז'אבר, בהתאמה). בסופו של דבר - הוא נתפס ונלכד. מאוחר יותר, הוא מת בקרב, כאשר נלחם לצידו של סיסקו נגד הג'מהדאר, בניסיון להציל ניצולים של מושבת מאקי אשר הותקפה על ידי הדומיניון.
אדינגטון, בגילומו של קנת' מרשל, מופיע ב-9 פרקים של הסדרה "מסע בין כוכבים: חלל עמוק 9", הראשון מביניהם - הפרק "The Search, Part I" מהעונה השלישית.
לייטון
תת-אדמירל לייטון, בגילומו של השחקן האמריקאי רוברט פוקסוורת', הוא קצין בכיר במטה צי הכוכבים בסן פרנסיסקו, ומפקדו לשעבר של קפטן סיסקו. לייטון הופיע בשניים מפרקי עונה 4 של "מסע בין כוכבים: חלל עמוק 9": "Homefront" והמשכו - "Paradise Lost".
במהלך מלחמת הפדרציה-דומיניון, נוצרו חוסר אמון ופרנויה מהחשש מפני הסתננות של משתנים. ממספר קציני צי הכוכבים, תחת הנהגתו של לייטון, מרחיקים לכת ומנסים לבצע הפיכה צבאית כנגד נשיא הפדרציה, לאחר שמתגלה כי משתנים אכן הסתננו לכדור הארץ, וקיים חשד כי ביצעו פיגועי טרור. כתוצאה מכך, מתפתח עימות מזוין בין שתי ספינות חלל של צי הכוכבים, הנלחמות זו זו, לראשונה מזה 100 שנה. בסופו של דבר, קפטן סיסקו חושף כי על אף הסתננותם של המשתנים, היה זה לייטון שעמד מאחורי פיגועי הטרור, ומצליח לכפות עליו לחדול מניסיונותיו להטיל ממשל צבאי.
ויליאם רוס
סגן-אדמירל '''ויליאם ג'יי. רוס''', בגילומו של השחקן האמריקאי בארי ג'נר, הוא המפקד בשטח של כוחות צי הכוכבים במלחמת הדומיניון והיה רכז הביטחון של צי הכוכבים של חזיתות הבוליאנית והבאג'ורית בשלבים המוקדמים של המלחמה.
עמדת הפיקוד שלו הייתה בסטארבייס 375, שממנה הוא פיקד ישירות על "כנף 7". במהלך שלושת החודשים הראשונים של המלחמה, רוס היה תחת לחץ כבד כדי לעצור את התקדמות הדומיניון. רוס עשה זאת על ידי קידומו של קפטן סיסקו לתפקיד סגנו, על מנת להקל על עצמו מביצוע תוכניות טקטיות קלות ומכתיבת דוחות. מהלך זה הניב פרי, וסייע לרוס למצוא את "Argolis Cluster Sensor Array" - מערך חיישנים שבאמצעותו הדומיניון פקח עין על פני כל החזיתות הבאג'ורניות והבוליאניות בתחילת המלחמה. רוס, יחס עם סיסקו, תכננו את ההתקפה של המערך, והצליחו להרוס אותו בסוף מרץ 2374. ככל שהתקדמה המלחמה, רוס לקח על עצמו פחות תפקיד אסטרטגי (המתכנן את המאמץ המלחמתי כולו), ויותר תפקיד טקטי.
אחרי הקרב הראשון של צ'ינ'טוקה, רוס העביר את מקום מושבו אל חלל עמוק 9. מאוחר יותר מתגלה כי רוס היה בין קציני צי הכוכבים הבודדים אשר היו מודעים לקיומו של מדור 31. אף על פי ששיתף פעולה עם אחת מפעולות המדור, הוא איננו חבר בארגון.
במהלך הקרב על קרדאסיה, רוס הוביל את צי ספינות החלל התוקף. זמן קצר לאחר שהסתיימה המתקפה בניצחון הפדרציה, הוא ניצח על טקס חתימת הסכם הכניעה של הדומיניון, שבסופו הוא נשא נאום בפני נציגי הפדרציה והדומיניון הנוכחים.
ספינת הדגל שלו היא ה-"Bellerophon", מדגם "Intrepid".
רוס הופיע ב-12 פרקים של "מסע בין כוכבים: חלל עמוק 9", הראשון מביניהם - "A Time to Stand", הפרק הפותח את עונה 6.
לות'ר סלואן
לות'ר סלואן, בגילומו של השחקן האמריקאי ויליאם סאדלר, הוא פעיל בארגון המשטרה החשאית שנודע כ-"מדור 31". סלואן הופיע בשלושה מפרקי "מסע בין כוכבים: חלל עמוק 9": "Inquisition", "Inter Arma Enim Silent Leges" ו-"Extreme Measures".
בשנת 2374, סלואן מכניס את ד"ר ג'וליאן באשיר אל תוך ההולודק, לצורך מבחן פסיכולוגי אינטנסיבי, הבוחן את הנאמנות שלו לפדרציה. סלואן, אשר היה מרוצה מנאמנותו של באשיר כקצין צי הכוכבים, מציע לו משרה במדור 31, ביודעו כי באשיר מחבב סיפורי ריגול בדיוניים מהמאה ה-20 (בפרט: סיפורי ג'יימס בונד). באשיר מסרב בתוקף, ולפיכך סלואן סיכם כי יאפשר לו לשקול את ההצעה.
בשנת 2375, סלואן מנסה לגייס את באשיר למשימת איסוף מידע על הרומולאני קובאל, יושב ראש הטאל-שיאר. באשיר תחילה מסרב, אולם מסכם עם קפטן סיסקו כי אם יענה בחיוב - הדבר יאפשר להם ללמוד יותר על מדור 31, פעולותיו וקשריו האפשריים לפיקוד של צי הכוכבים. עם זאת, וללא ידיעתם, סלואן כבר גייס את עזרתו של האדמירל ויליאם רוס.
מאוחר יותר באותה השנה, באשיר מגלה ראיות לכך שמדור 31 היה אחראי לפיתוח נשק ביולוגי - וירוס, אשר בו הודבק בכוונת מתכוון אודו, שמטרתו להרוג את כל המייסדים, ובכך להביא סוף למלחמה עם הדומיניון. בעזרתו של מיילס או'בריאן, באשיר מפתה את סלואן להגיע לחלל עמוק 9, שם הם תופסים אותו. במקום להסגיר לידי באשיר את התרופה, סלואן מנסה להתאבד, אולם באשיר ואו'בריאן מצליחים לעכב את מותו, ומייצבים את מצבו. בסופו של דבר, באשיר מוציא מסלואן את התרופה הדרושה להצלת חייו של אודו ושל כל שאר המייסדים, וסלואן מת.
קאלוין הדסון
לוטננט-קומנדר קאלוין הדסון, בגילומו של השחקן האמריקאי ברני קייסי, הוא קצין בצי הכוכבים, וחברו הוותיק של קומנדר סיסקו. הדסון שובץ לתפקיד הנספח הצבאי אל השטח המפורז שבין הפדרציה לבין קרדאסיה, אולם הוא עורק מהשירות לטובת הצטרפות לארגון המאקי. הדסון הופיע בפרק הכפול בעונה 2 של "מסע בין כוכבים: חלל עמוק 9": "The Maquis".
לואיס צימרמן
לואיס צימרמן, המשוחק על ידי רוברט פיקארדו, הוא מדען ומהנדס תוכנה המתמחה בהולוגרמות. הוא מופיע בסדרה בפרק "Doctor Bahir, I Presume", בו הוא מגיע לחלל עמוק 9 כדי לקחת את דמותו של דוקטור באשיר כמבנה לתוכנת הרופא ההולוגרפי החדש שהוא מפתח. במהלך השהות שלו בתחנה הוא נחשף בטעות לעובדה שדוקטור באשיר מהונדס גנטית.
באג'ורנים
בדומה לסדר השמות המקובל במזרח אסיה, שמות המשפחה בבאג'ור קודמים לשמות הפרטיים. לדוגמה, שם משפחתה של הדמות קירה נריס הוא קירה ושמה הפרטי נריס.
קירה נריס
מייג'ור קירה נולדה בשנת 2343, במחוז דקור, על כוכב הלכת באג'ור, בעיצומה של תקופת כיבוש הכוכב על ידי הקרדאסים, שנמשכה למעלה מ-50 שנה. היא גדלה במחנה עבודה. בני משפחתה היו בעלי מעמד של אמנים. בגיל 12, קירה גויסה לתא התנגדות תחת פיקודו של שקאר - חלק מתנועת מחתרת שביצעה פיגועי גרילה נגד קצינים ואזרחים הקרדאסים, במטרה להביא לסיום הכיבוש.
אקורם לאן
אקורם לאן, בגילומו של השחקן האמריקאי ריצ'רד ליברטי, הוא משורר באג'ורני מפורסם מהמאה ה-22, הידוע ביותר בגין יצירתו "The Call of the Prophets". אקורם הוא הראשון שמצא את "המקדש השמיימי" (חור התולעת אל רביע גמא, מקום הימצאם של "הנביאים" - חייזרי חור התולעת); אולם כאשר ספינתו נכנסה אל חור התולעת, היא יצאה ממנה 200 שנה מאוחר יותר. אקורם טען כי הוא שליחם של הנביאים, ולפיכך בנג'מין סיסקו ויתר על תוארו, החלטה שמיד התחרט עליה, כאשר אקורם הודיע על חזרתה של באג'ור להתקיים כחברת מעמדות. סיסקו ואקורם החליטו שעל הנביאים להכריע מיהו השליח האמיתי, ונסעו יחדיו אל חור התולעת. הנביאים החזירו את אקורם בחזרה אל זמנו, והחזירו את סיסקו למעמד "השליח".
ג'ארו אסה
ג'ארו אסה, בגילומו של השחקן האמריקאי פרנק לנגלה, הוא שר בממשלה הזמנית של באג'ור שלאחר הכיבוש הקרדאסי. השר ג'ארו עמד בראש קבוצת מחתרת קיצונית של באג'ורנים בשם "המעגל", שמטרתה לסלק מבאג'ור את כל ההשפעות החיצוניות, לרבות הפדרציה. ג'ארו מצליח לגייס לצידו את ודק ווין אדאמי, השואפת להתמנות להיות הקאי הבאה של באג'ור, לאחר סיום תפקידה של קאי אופקה סולאן. בסופו של דבר, מתגלה כי הקרדאסים היו אלו אשר סיפקו ציוד ונשק לאנשי "המעגל", וכאשר הראיות לכך מוצגות בפני מועצת השרים - התמיכה הציבורית ב"מעגל" נחלשת. ווין מיד "עוברת צד", ואומרת בפומבי לשר ג'ארו כי אם אכן הוא מאמין שהקרדאסים לא סיפקו נשק לאנשי "המעגל" - לא צריכה להיות לו התנגדות כי הראיות ייבחנו. בכך, למעשה, מסתיימת כל פעילות של תנועת "המעגל".
לי נאליס
לי נאליס, בגילומו של השחקן האמריקאי ריצ'רד ביימר, הוא לוחם התנגדות באג'ורני, אשר הפך לגיבור בעל ממדים מיתולוגיים - לאחר שהרג, שלא במתכוון, גול קרדאסי הידוע באכזריותו.
כשנה לאחר תום הכיבוש הקרדאסי, באג'ור נמצאת על סף מלחמת אזרחים. מייג'ור קירה נריס מגלה כי לי עדיין בחיים, במחנה מעצר קרדאסי, ויוצאת לחלצו משם, ביחד עם מיילס או'בריאן - מאחר שהיא וקומנדר סיסקו סבורים כי הוא עשוי להיות הדמות שתאחד את באג'ור. לי אכן מתקבל בבאג'ור כגיבור, מוענקת לו דרגת "נאוארכוס", והשר ג'ארו אסה ממנה אותו להיות סגנו של סיסקו, במקומה של קירה. אולם על אף חזרתו של לי, קבוצת מחתרת קיצונית של באג'ורנים בשם "המעגל", שמטרתה לסלק מבאג'ור את כל ההשפעות החיצוניות, לרבות הפדרציה, מצליחה להסית את דעת הקהל ולהביא את הפדרציה לסגת מתחנת החלל חלל עמוק 9, שעוברת להיות תחת שליטתה של המיליציה הצבאית הבאג'ורנית.
כאשר מתגלה כי הקרדאסים היו אלו אשר סיפקו ציוד ונשק לאנשי "המעגל", והראיות לכך מוצגות בפני מועצת השרים - התמיכה הציבורית ב"מעגל" נחלשת והפדרציה נקראת לחזור לתחנת החלל. אחד מהקצינים הבאג'ורנים, התומך ב"מעגל", באקט של תסכול ונקמה, שולף את נשקו אל עבר סיסקו, אולם לי קופץ לעברו של סיסקו, נורה בעצמו ונהרג.
ליטה
ליטה, בגילומה של השחקנית צ'ייס מסטרסון, היא נערת-דאבו באג'ורנית העובדת בבר של קווארק. לאחר מערכת יחסים רומנטית קצרה עם ג'וליאן בשיר, היא מתחתנת עם רום ולפיכך הופכת לגברת הראשונה של הפרנגים, כאשר הסדרה מסתיימת.
ליטה, בעלת השיער האדום הקצר, היא דמות חושנית המדברת בקול של ילדה קטנה. אמנם בתחילה היא הוצגה כדמות אישה יפה-טיפשה סטריאוטיפית, אולם במהלך הסדרה מתגלה כי למעשה היא אישה די אינטליגנטית, שבחרה לשמור על גישת חיים נטולת דאגות.
בניגוד לרוב דמויות הבאג'וריות, ליטה מעולם לא קיבלה את שם משפחה.
בראייל אנטוס
בראייל אנטוס, בגילומו של השחקן פיליפ אנגלים, היה ודק (כהן דת) באג'ורני.
בראייל היה אהובה של מייג'ור קירה. הוא התמודד נגד ודק ווין אדאמי על תפקיד "קאי" (המנהיג הרוחני הבאג'ואני העליון), אך כאשר הועלו נגדו חשדות כי היה משתף-פעולה עם הקרדאסים בתקופת הכיבוש - הוא נאלץ לפרוש על מנת להגן על המוניטין של הקאי הקודמת, אופקה סולאן.
ביקום המראה, בראייל אנטוס הוא גנב, המקורב אל המנהלת של "טרוק נור" - קירה נריס של היקום החלופי. בראייל עוזב את היקום שלו בניסיון לגנוב את כדור הנבואה הבאג'ורני שעל חלל עמוק 9.
אופקה סולאן
אופקה סולאן, המגולמת על ידי השחקנית קמיל סביולה, היא ה"קאי" (המנהיגה הרוחנית הבכירה ביותר) של הבאג'ורנים, בתקופת הכיבוש הקרדאסי ובחודשים הראשונים לאחר סיומו, בשנת 2369. קאי אופקה מזהה את קומנדר סיסקו כשליח מיוחד ששלחו הנביאים אל באג'ור, על אף שהוא מסתייג מכך.
בתגובה לחיזיון נבואי שחוותה קאי אופקה, תוך שימוש באחד מכדורי הנבואה הבאג'ורנים, היא עוזבת לראשונה את כוכב הלכת באג'ור, ומצטרפת אל סיסקו ואל מייג'ור קירה למסעם דרך חור התולעת, אל רביע גמא, שם היא מוצאת את מותה, כתוצאה מתאונת התרסקות על ירח. קאי אופקה קמה לתחייה על ידי חיידקים מלאכותיים שעל הירח, אשר תוכננו במיוחד לעבוד רק על הירח, ובכך - היא נאלצת להישאר מאחור.
בתקופת הכיבוש הקרדאסי, קאי אופקה הייתה משתפת פעולה; היא הסגירה מקום הימצאו של מחנה מורדים, אשר בנה היה חלק ממנו, ובכך איפשרה לקרדאסים לתקוף שם ולהרוג את כולם. היא עשתה זאת משום שהקרדאסים איימו להרוס את כל הערים הבאג'וריות הסמוכות, כך שבגידתה במורדים (לרבות הבן שלה) הצילה חייהם של אלפי באג'ורנים. מאוחר יותר, ודק בראייל אנטוס פרש מהתמודדות על תפקיד הקאי הבא שלאחר אופקה, במאמץ לשמור על מעשיה בסוד, ושלא להרוס את מורשתה. הדבר הוביל לבחירתה של ודק ווין אדאמי השנוייה במחלוקת.
שקאר אדון
שקאר אדון הוא מנהיג התנגדות באג'ורני, איכר, אשר מאוחר יותר הפך לשר הראשון (ראש ממשלה) של באג'ור. את התפקיד גילם השחקן הקנדי דאנקן רגהר.
שקאר, לשעבר איכר ממחוז דאקור על כוכב הלכת באג'ור, חזר לשדותיו בשנת 2369, לאחר 25 שנות לחימה בכובשים הקרדאסים. כשנתיים לאחר מכן הוא נכנס לפוליטיקה, כמנהיג החילוני של עולמו. כראש תא מחתרת (שנקרא על שמור), הוא שלח את קירה נריס למשימתה הראשונה כשהיא בת 13 בלבד, מאחר שנאלץ למלא את השורות. השניים חזרו לשתף פעולה יחד שנים מאוחר יותר, במהלך עימות עם קאי ווין, אשר כמעט התדרדר לאלימות.
מערכת היחסים הרומנטית של שקאר וקירה הסתיימה בשנת 2373, לאחר שקירה ביקרה במקדש באג'ורני, וגילתה כי הם לא נועדו "ללכת באותה הדרך".
נילה
נילה, בגילומה של השחקנית האמריקאית רובין כריסטופר, היא מהנדסת באג'ורנית על תחנת החלל חלל עמוק 9, המשמשת כסגניתו של צ'יף או'בריאן.
בפרק סיום העונה הראשונה של הסדרה, מתגלה (לצופים בלבד) כי נילה פעלה בשיתוף פעולה עם ודק ווין אדאמי, בניסיון להתנקש בחייו של ודק בראייל - יריבה המר של ווין והמועמד המוביל לתפקיד הקאי הבא. קומנדר סיסקו מצליח למנוע את ההתנקשות, ונילה נעצרת. למרות חשדותיה של מייג'ור קירה - מעורבותה של ווין בניסיון ההתנקשות מעולם לא הוכח.
מורה פול
ד"ר מורה פול היה מדען באג'ורני ששובץ לחקור את משנה הצורה אשר לימים יזכה לשם "אודו". ד"ר מורה חקר ולימד את אודו במרכז הבאג'ורני למדע בתקופת הכיבוש של באג'ור, בשנים 2358–2365. בראשית, אודו לא ידע כיצד לשנות את צורתו, ולפיכך היה נתון במצבו הטבעי - נוזל ג'לטיני. רק לאחר שלמד לשנות צורה - עטה על עצמו אודו מראה חיצוני של דמוי-אדם. כאשר אודו משנה את צורתו לצורת דמוי-אדם, הוא מחקה את התספורת של ד"ר מורה.
בתחילה, אודו נטר טירה כלפי ד"ר מורה, על כך שלא הבין כי יצור תבוני. תחת לחץ מהקרדאסים לקבל תשובות מהו "אודו", מבלי להבין באופן מלא עם מה יש לו עסק, ד"ר מורה השתמש בשיטות מפוקפקות בניסויים שלו, בפרט: כאשר שהסבו לאודו כאב פיזי. שנים לאחר מכן, אודו עזב את המכון. השניים לא יישבו את המחלוקות ביניהם עד לשנת 2373, כאשר ד"ר מורה הגיע אל חלל עמוק 9, על מנת לסייע לאודו בטיפול אחר תינוק-משתנה עזוב.
דמותו של ד"ר מורה פול גולמה על ידי השחקן ג'יימס סלויאן.
לנרה קאהן
ד"ר לנרה קאהן, בגילומה של סוזאנה תומפסון, היא אישה מגזע טריל, אשר משמשת פונדקאית לשיתופן קאהן, אשר כנילאני קהאן, בחיים קודמים, הייתה נשואה לטוריאס דקס. דמותה הופיעה בסדרה בפרק "Rejoined" בלבד.
מִשְתָנָה נקבה
המִשְתָנָה הנקבה היא משתנה חסר, שם, אשר מובילה את הפלישה של הדומיניון לרביע אלפא. היא מופיעה לראשונה בפרק פתיחת העונה השלישית "The Search, Part I", ומגולמת על ידי השחקנית סלומי ג'נס. בפרק סיום הסדרה, "What You Leave Behind", היא מוסרת עצמה לידי הפדרציה ומסכימה לעמוד למשפט על פשעי מלחמה.
בראנט
בראנט, בגילומו של השחקן ג'פרי קומבס, הוא כונס נכסים פרנגי מטעם רשות המסחר הפרנגית.
בראנט הוא יריבו הגדול ביותר של קווארק, שהוא רואה כאיום על דרך החיים הפרנגית, ולעיתים קרובות מנסה להרוס אותו; באחת הפעמים - על ידי תפיסת מקומו של הנגוס הגדול זק. בניגוד לכך, מקבילו מיקום המראה הוא אדם מאוד ידידותי וחביב, עם רגשות אהבה נכזבת כלפי אזרי טיגאן של היקום החלופי, אשר בסופו של דבר - נרצח על ידי המנהלת (קירה נריס של יקום המראה).
בראנט הופיע בסך הכל ב-8 מפרקי "מסע בין כוכבים: חלל עמוק 9", הראשון מביניהם - הפרק "Family Business" מעונה 3.
קומבס מתאר את בראנט כ"פקיד מס הכנסה מהגיהנום".
זק
זק היה הנגוס הגדול של הברית הפרנגית במשך רוב המאה ה-24. את דמותו מגלם השחקן וולאס שון.
זמן קצר לאחר גילוי חור התולעת בסמוך לבאג'ור, זק שקל לפרוש מתפקידו. הוא הגיע אל תחנת החלל חלל עמוק 9, והכריז כי קווארק יהיה יורשו, ולאחר מכן - נראה כי מת. בסופו של דבר, התגלה כי זק ביים את מותו על מנת לבחון אם בנו דראקס מוכן להחליף אותו, אולם דראקס נכשל כישלון חרוץ, ולפיכך - זק חזר לתפקיד הנגוס הגדול.
במהלך טורניר "טנגו" על כוכב הבית של הפרנגי, זק התאהב באישקה, אמו של קווארק. השניים נפרדו לזמן קצר, אולם חזרו זה לזה. זק, הסובל מבעיות זיכרון, מותיר את כל ענייניו הפיננסיים לאישקה - כלכלנית מבריקה. בסופו של דבר, זק נכנע להשפעתה הפמיניסטית, ומתקן את החוקה הפרנגית כך שתתיר לנשים פרנגיות ללבוש בגדים בציבור ולהרוויח כסף. בסופו של דבר, זק ואישקה פורשים לכוכב הנופש רייסה, לא בטרם זק ממנה את רום להיות יורשו, כנגוס הגדול הבא.
אישקה
אישקה הופיעה בחמישה פרקים של "מסע בין כוכבים: חלל עמוק 9", הראשון שבהם הוא "Family Business", מהעונה השלישית.
גרילקה
גרילקה, בגילומה של השחקנית האמריקאית מארי קיי אדמס, היא אישה קלינגונית, אשר הייתה נשואה למשך תקופה קצרה לקווארק.
ערב אחד, קווארק מוצא את עצמו בבר שלו עם לקוח אחד בלבד - קלינגון בשם קוזאק. בסוף הערב, כאשר קוזאק שיכור לגמרי, אוזל לו הכסף המזומן, והוא מבקש מקווארק לשלם באשראי. קווארק מסרב, וכתוצאה מכך - קוזאק מתרגז ושולף סכין. בעוד קווארק נסוג לאחור, קוזאק מתקרב אליו, מועד, נופל על הסכין שלו והורג את עצמו. קווארק מוצא את עצמו במרכזו של סכסוך ירושה, בין גרילקה (אלמנתו של קוזאק) לבין ד'גור (אחיו של קוזאק). גרילקה מכריחה את קווארק להינשא לה, על מנת שתוכל לרשת את בעלה המנוח.
כשנתיים מאוחר יותר, כאשר גרילקה מגיעה אל תחנת החלל חלל עמוק 9, וורף וג'דזיה דקס מסייעים לקווארק לחזר אחרי גרילקה, בדרכים המסורתיות של הקלינגונים. כתוצאה מכך, וורף ודקס מתאהבים בעצמם זה בזה, ובסופו של דבר - מתחתנים.
דמאר
דמאר מופיע ב-23 פרקים של הסדרה "מסע בין כוכבים: חלל עמוק 9", הראשון מביניהם - הפרק "Return to Grace" מהעונה הרביעית.
אנברן טיין
אנברן טיין, בגילומו של השחקן האמריקאי פול דולי, הוא ראש "סדר אובסידיאן" לשעבר, ואביו הביולוגי של אילם גארק. עם זאת, הוא מעולם לא הודה באבהותו בפומבי, מתוך אמונה כי בנו הוא "חולשה שאינו יכול להרשות לעצמו".
טיין היה ראש "סדר אובסידיאן" במשך עשרים שנה, והיה לראש הארגון היחיד אי פעם, אשר זכה לחיות מספיק זמן כדי שיוכל לפרוש. כראש הסדר, טיין לא בטח באישה, פרט לסוכנת הבית שלו, מילה. הוא היה ידוע באכזריותו, ורבים אמרו שאין לו לב. טיין גם היה מפקדו הישיר של גראק, שאותו הוא הכשיר ויצק אל תוך תמונת מראה של עצמו. עם זאת, טיין היה זה שהגלה את גראק מקרדאסיה, לאחר שבגד בו, בדרך כלשהי אשר מעולם לא נחשפת.
טיין הזקן ניסה לעשות קאמבק, על ידי השמדת כוכב הבית של המייסדים, עם צי משותף של ספינות חלל של סדר אובסידיאן ושל הטאל-שיאר הרומולאנים. תוכניתו שובשה על ידי מסתנן משתנה, והצי הושמד על ידי כוחות של ג'מהדאר. בעוד כולם היו סבורים כי טיין מצא את מותו בקרב, הוא למעשה נלכד על ידי הדומיניון, והוכנס למעצר במחנה כליאה 371.